Trues med dagbøter på 6.000 kroner.

En pikant strid har blusset opp om retten til å bo i den gamle «Skomakerhytta», skriver Budstikka.no.

Kommunen vil nemlig ikke ha fastboende i den gamle hytta på Bekkestua.

SELGE HYTTA? Finn megler

Fra «Skomakerhytta» - omgitt av fuglekvitter og skogsidyll - kan komponist Kjell Samkopf (58) titte ned på beboerne i boligfeltet ved Åsterudsletta. Enn så lenge.

Utsikten er fantastisk. Man ser fra Holmenkollen og langt utover Oslofjorden. Hytta ligger, sammen med en håndfull andre, tett på den øvrige bebyggelsen, men samtidig midt i et landskapsvernområde.

Praktfull utsikt

Dette har skapt problemer for Tom Ingar Nilsen (70) fra Grimstad. Han eier den rødmalte hytta med adresse Dæliveien 56, som Samkopf har leid siden 2004.

I slutten av mars mottok Nilsen et skarpt brev fra bygningssjef Ketil Krogstad i Bærum kommune. Bygningssjefen liker ikke at hytta brukes som helårsbolig.

«Under henvisning til at personer er registrert med fast adresse på gnr. 1, bnr. 115, Dæliveien 56, legger bygningssjefen til grunn at det er foretatt ulovlig bruksendring fra fritidsbolig til helårsbolig,(..) Det er også lagt vekt på at det dreier seg om en bevisst overtredelse fra Deres side, idet De gjennom reguleringsplanen vet at bygningen er regulert til fritidsbolig», heter det i brevet.

Truer med mulkt

Fra 3. mai vanker det dagbøter på Nilsen dersom han ikke har ryddet opp: 35.000 kroner i tvangsmulkt, og 6.000 kroner hver dag i dagbøter.

Bjørn Ingar Nilsen sier til Nettavisen at det ikke er første gang det har vært strid om eiendommen hans.

I Åsterudkroken – rett nedenfor skomakerhytta - bor Høyre-politiker Erik-Odd Espelien. På nittitallet hadde de to en bitter strid om veirett til Nilsens hytte.

- Vi kjørte saken til retten den gangen. Nå er det den samme karen som bringer denne saken inn for bygningsrådet i kommunen, sier Nilsen til Nettavisen.

- Kan ikke vite

Nilsen mener det ikke kan være hans problem at leietakeren hans melder flytting til huset han leier, og at det vil være en vanskelig oppgave å kontrollere hvorvidt en person bor der fast eller ikke.

Foto: Christian Bakken (Nettavisen)

«Innholdet av Deres brev er referert for en advokat. Han er forundret over at De kan true meg med sanksjoner for forhold som er utenfor mitt ansvarsområde. Jeg har leiet ut eiendommen til fritidsbruk. Det at en leietager uten mitt samtykke melder bostedsadresse til eiendommen skal utløse et straffeansvar for eiendommens eier, synes juristen å mangle den nødvendige lovhjemmel», skriver Nilsen i sitt svar til kommunen.

Beklager

Kjell Samkopf på sin side har i brev til kommunen bekreftet at han bor fast i skomakerhytta, og at han synes det er beklagelig at utleier har kommet i en slik vanskelig situasjon på grunn av ham.

Samkopf sier han nå vil leie en hybel i området, og flytte ut innen fristen, slik at Nilsen slipper å få dagbøter. Han ber om et møte med bygningssjefen for å avklare hva slags bruk av hytta som er tillatt.

«Jeg ber derfor om et møte(..) Dette for å se om det er grunnlag for om jeg i fremtiden kan fortsette å leie eiendommen og bruke denne som «skrivestue» for min komponistvirksomhet,(..), heter det i brevet fra Samkpf, datert 15. april.

Foto: Christian Bakken (Nettavisen)

Nilsen har drevet som eiendomsmegler. Han kjøpte hytta for 40.000 kroner i 1991. Før han flyttet til Grimstad, bodde han på Nesøya i Asker.

I sine brev til Bærum kommune fremholder Nilsen at Skomakerhytta – også kalt Aspaas - og andre lignende eiendommer i området har vært brukt til helårsboliger for familier. Ikke alle disse har kommunalt vann og avløp.

Om sin egen hytte skriver han at det ikke er riktig at den er bebygd med en fritidsbolig:

«Bygningen ble i 1922 oppført som et møtelokale for Skomagerarbeiderforeningen af 1918.(..) For øvrig kan opplyses at Aspaas i årene 1940–1946 med kommunens godkjennelse var bolig for en familie. Når ble bygningen omregulert til fritidsbolig»?, spør han.

Kjell Samkopf er komponist, slagverker og pedagog. Han er professor ved Norges Musikkhøgskole i Oslo. Han mottok Bærum kommunes kulturpris i 1992.

Få bedre råd med Nettavisens tjenester:

Minstrøm:Bytt strømleverandør og spar tusener.

Minrente:Bytt bank og spar minst 5000 kroner i året.

Mittoppdrag:Få tilbud fra håndverkere.

Minkreditt:Finn det billigste forbrukslånet.

(Tjenestene er gratis for Nettavisens lesere)